b'\n_START_ARTICLE_\nKap Verde\n_START_SECTION_\nMaantiede\n_START_PARAGRAPH_\nKap Verde sijaitsee 480\xc2\xa0kilometri\xc3\xa4 l\xc3\xa4nteen Dakarista, Senegalista. Se koostuu kymmenest\xc3\xa4 suuresta ja viidest\xc3\xa4 selv\xc3\xa4sti pienemm\xc3\xa4st\xc3\xa4 saaresta, jotka ovat vulkaanista alkuper\xc3\xa4\xc3\xa4. Ne sijaitsevat trooppisen sadevy\xc3\xb6hykkeen reunamilla, miss\xc3\xa4 sateet ovat v\xc3\xa4h\xc3\xa4isi\xc3\xa4 ja ep\xc3\xa4s\xc3\xa4\xc3\xa4nn\xc3\xb6llisi\xc3\xa4.\n_START_SECTION_\nIlmasto\n_START_PARAGRAPH_\nSaarten ilmasto on kuuma, v\xc3\xa4h\xc3\xa4sateinen, mutta silti joskus ep\xc3\xa4miellytt\xc3\xa4v\xc3\xa4n kostea. Tukaluutta lievitt\xc3\xa4\xc3\xa4 usein vilvoittava merituuli. Kap Verden pohjoisosassa Sal-nimisen saaren s\xc3\xa4\xc3\xa4asemalla mitattu kuukauden keskil\xc3\xa4mp\xc3\xb6tila on 21\xe2\x80\x9327 astetta, l\xc3\xa4mpimin kuukausi on syyskuu. Tammi- ja helmikuussa saarilla k\xc3\xa4rsit\xc3\xa4\xc3\xa4n usein Saharasta l\xc3\xa4ht\xc3\xb6isin olevista hiekkamyrskyist\xc3\xa4.\n_START_SECTION_\nSaaret\n_START_PARAGRAPH_\nKap Verden saaret jaetaan kahteen erilliseen saariryhm\xc3\xa4\xc3\xa4n, joista pohjoisempi Barlaventosaarten ryhm\xc3\xa4 k\xc3\xa4sitt\xc3\xa4\xc3\xa4 kuusi suurta p\xc3\xa4\xc3\xa4saarta ja etel\xc3\xa4isempi Sotaventon ryhm\xc3\xa4 nelj\xc3\xa4. Saariryhm\xc3\xa4n korkein kohta on tulivuori Pico de Fogon huippu Fogo-saarella, joka on 2\xc2\xa0829\xc2\xa0metri\xc3\xa4 merenpinnan tasoa ylemp\xc3\xa4n\xc3\xa4._NEWLINE_Barlaventosaariin kuuluvat Boa Vista, Sal, Santa Luzia, Santo Ant\xc3\xa3o, S\xc3\xa3o Nicolau ja S\xc3\xa3o Vicente sek\xc3\xa4 kaksi pienemp\xc3\xa4\xc3\xa4 luotoa, Raso ja Branco. Saarten maasto on p\xc3\xa4\xc3\xa4s\xc3\xa4\xc3\xa4nt\xc3\xb6isesti karua ja ilmasto kuumaa, ja ne k\xc3\xa4rsiv\xc3\xa4t jatkuvasti kuivuudesta alhaisen sadem\xc3\xa4\xc3\xa4r\xc3\xa4n takia._NEWLINE_Etel\xc3\xa4isemm\xc3\xa4n, Sotaventon saariryhm\xc3\xa4n p\xc3\xa4\xc3\xa4saaret ovat Brava, Fogo, Maio ja Santiago. Saariryhm\xc3\xa4\xc3\xa4n kuuluu my\xc3\xb6s kolme luotoa, Grande, Lu\xc3\xads Carneiro ja Cima, jotka yhdess\xc3\xa4 tunnetaan nimell\xc3\xa4 Rombos. Saaret ovat vulkaanista alkuper\xc3\xa4\xc3\xa4, ja niill\xc3\xa4 vallitsee trooppinen ilmasto. Sadem\xc3\xa4\xc3\xa4r\xc3\xa4 on niukka, ja kuivuus aiheuttaa n\xc3\xa4ill\xc3\xa4kin saarilla ongelmia._NEWLINE_Saaret eroavat toisistaan maastoltaan. Sal, Boavista, Maio ja S\xc3\xa3o Vicente ovat matalia autiomaasaaria, joilla on hiekkadyynej\xc3\xa4. Santiago, Santo Ant\xc3\xa3o, Fogo ja S\xc3\xa3o Nicolau ovat vuoristoisempia ja hedelm\xc3\xa4llisempi\xc3\xa4, vaikka kuivuus haittaa maanviljely\xc3\xa4. Ainoastaan yksi tulivuori, Fogo on aktiivinen. P\xc3\xa4\xc3\xa4kaupunki Praia sijaitsee Santiagon saarella, joka on suurin ja pisimp\xc3\xa4\xc3\xa4n asuttu saari.\n_START_SECTION_\nLuonto\n_START_PARAGRAPH_\nKasvillisuus levitt\xc3\xa4ytyi tuliper\xc3\xa4isille saarille hitaasti. Siemeni\xc3\xa4 tuli merivirtojen ja lintujen mukana sek\xc3\xa4 Afrikasta, Latinalaisesta Amerikasta ett\xc3\xa4 muilta saarilta kuten Azoreilta, Madeiralta ja Kanariansaarilta. On arvioitu, ett\xc3\xa4 kun saaret asutettiin, niill\xc3\xa4 eli 250\xc2\xa0kasvilajia. Kasveja on lis\xc3\xa4tty j\xc3\xa4rjestelm\xc3\xa4llisesti eroosion hillitsemiseksi, ja nykyisin lajeja on noin 850._NEWLINE_Kap Verdell\xc3\xa4 ei ole muita luontaisia maanis\xc3\xa4k\xc3\xa4slajeja kuin lepakot. Ihmisen mukana tulleet lajit, kuten hiiri ja kaniini ovat villiintyneet. Monet muuttolinnut pys\xc3\xa4htyv\xc3\xa4t saarille matkallaan. Kylm\xc3\xa4n ja ravinteikkaan Kanarianvirran ansiosta saaria ymp\xc3\xa4r\xc3\xb6iv\xc3\xa4ss\xc3\xa4 meress\xc3\xa4 on monenlaisia kaloja ja selk\xc3\xa4rangattomia. Valaita on havaittu 16\xc2\xa0lajia.\n_START_SECTION_\nPolitiikka\n_START_PARAGRAPH_\nKap Verde on semipresidentiaalinen tasavalta. Kap Verden hallintomalli perustuu vuonna 1992 hyv\xc3\xa4ksyttyyn perustuslakiin. Siihen 1995 tehty lis\xc3\xa4ys lis\xc3\xa4si presidentin valtaa._NEWLINE_Sek\xc3\xa4 presidentti ett\xc3\xa4 p\xc3\xa4\xc3\xa4ministeri valitaan vaalein viiden vuoden v\xc3\xa4lein. Vuoden 2011 vaalit voitti Jorge Carlos Fonseca. 72-j\xc3\xa4seninen parlamentti valitaan my\xc3\xb6s viiden vuoden v\xc3\xa4lein. Vuonna 2011 valitussa parlamentissa maata pitk\xc3\xa4\xc3\xa4n hallinneella puolueella \xe2\x80\x9dAfrikkalainen puolue Kap Verden itsen\xc3\xa4isyyden puolesta\xe2\x80\x9d (Partido Africano da Independ\xc3\xaancia de Cabo Verde, PAICV) on 38\xc2\xa0paikkaa, Demokratialiikkeell\xc3\xa4 (Movimento para a Democracia, MPD) 32\xc2\xa0paikkaa.\n_START_SECTION_\nTalous\n_START_PARAGRAPH_\nKap Verde on pieni maa, jolla ei ole luonnonrikkauksia ja joka on k\xc3\xa4rsinyt pahoista kuivista kausista ja veden puutteesta. Sateiden puute rajoittaa maataloutta, jota harjoitetaan vain nelj\xc3\xa4ll\xc3\xa4 saarella vuoden ymp\xc3\xa4ri. Suurin osa saarten bruttokansantuotteesta syntyy palvelusektorilla._NEWLINE_L\xc3\xa4hivesill\xc3\xa4 olisi hummereita ja tonnikaloja, mutta kalastuspotentiaalia ei hy\xc3\xb6dynnet\xc3\xa4 t\xc3\xa4ydell\xc3\xa4 teholla. Ulkomailla asuvien kapverdel\xc3\xa4isten kotiin l\xc3\xa4hett\xc3\xa4m\xc3\xa4t rahat tuottavat yli 20\xc2\xa0prosenttia bruttokansantuotteesta._NEWLINE_Saarilla on yhteens\xc3\xa4 kymmenen lentokentt\xc3\xa4\xc3\xa4. Maantiet\xc3\xa4 on 1\xc2\xa0350\xc2\xa0kilometri\xc3\xa4. Porto Grande on ainoa varsinainen satama. Kaikkien asuttujen saarten v\xc3\xa4lill\xc3\xa4 on matkustajalauttaliikennett\xc3\xa4.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2010 v\xc3\xa4est\xc3\xb6nlaskennassa maan 491\xc2\xa0575\xc2\xa0asukkaasta 61,8\xc2\xa0prosenttia eli kaupungeissa. Nuorten osuus oli suuri: puolet v\xc3\xa4est\xc3\xb6st\xc3\xa4 oli alle 22-vuotiaita._NEWLINE_Suurin osa Kap Verden asukkaista on alkuper\xc3\xa4lt\xc3\xa4\xc3\xa4n portugalilaisten siirtolaisten ja afrikkalaisten orjien j\xc3\xa4lkel\xc3\xa4isi\xc3\xa4. Etnisist\xc3\xa4 ryhmist\xc3\xa4 kreoleiksi kutsuttuihin mulatteihin lasketaan kuuluvaksi 71\xc2\xa0prosenttia, afrikkalaisiksi 28\xc2\xa0prosenttia ja eurooppalaisiksi prosentti asukkaista. Itse asiassa kapverdel\xc3\xa4isi\xc3\xa4 asuu enemm\xc3\xa4n Kap Verden ulkopuolella kuin itse maassa, sill\xc3\xa4 sateiden niukkuus ja luonnonvarojen v\xc3\xa4h\xc3\xa4isyys ovat rohkaisseet monia muuttamaan ulkomaille._NEWLINE_Portugalin lis\xc3\xa4ksi saarilla puhutaan portugaliin pohjautuvaa kapverdenkreolia, jolla ei kuitenkaan ole virallista asemaa. Roomalaiskatolisuus on hallitseva uskonto, ja siihen on sekoittunut piirteit\xc3\xa4 perinteisist\xc3\xa4 heimouskonnoista.\n_START_SECTION_\nKulttuuri\n_START_PARAGRAPH_\nKap Verden kulttuuri heijastaa sen afrikkalaisia juuria. Saaret tunnetaan erilaisista musiikkilajeistaan, joiden alkuper\xc3\xa4 vastaa eri puolilta tulleiden kapverdel\xc3\xa4isten alkuper\xc3\xa4\xc3\xa4._NEWLINE_Laulaja Ces\xc3\xa1ria \xc3\x89vora on esiintynyt ymp\xc3\xa4ri maailmaa, ja h\xc3\xa4nen levyj\xc3\xa4\xc3\xa4n on myyty suuria m\xc3\xa4\xc3\xa4ri\xc3\xa4 Euroopassa. H\xc3\xa4n nousi maailmanmaineeseen l\xc3\xa4hes 50-vuotiaana ja jatkoi esiintymist\xc3\xa4 70-vuotiaaksi asti._NEWLINE_Perusruokaa on maissi. Kansallisruoka cachupa on pataruoka, joka tehd\xc3\xa4\xc3\xa4n kuivatusta maissista eli hominyst\xc3\xa4, pavuista ja lihasta. Sokeriruo\xe2\x80\x99osta tehd\xc3\xa4\xc3\xa4n grog-nimist\xc3\xa4 viinaa.\n_START_SECTION_\nUrheilu\n_START_PARAGRAPH_\nKap Verde on osallistunut olympialaisiin vuodesta 1996 alkaen 2\xe2\x80\x935 urheilijan joukkueilla. Se ei ole saanut mitaleita. Kap Verden koripallomaajoukkue on p\xc3\xa4\xc3\xa4ssyt Afrikan-mestaruuskilpailuissa kolmanneksi, vuonna 2007. Kap Verden jalkapallomaajoukkue oli FIFAn rankingissa vuoden 2014 p\xc3\xa4\xc3\xa4ttyess\xc3\xa4 sijalla 40.'